### Resume

[adresse] ApS har i skrivelse november 2022 anmodet om en kommunegaranti til opførelse af en akkumuleringstank, teknikbygning, administrationsbygning samt diverse tekniske installationer, for at kunne forsyne omkringliggende bysamfund med fjernvarme i de kommende år. Der ønskes tilsagn om en kommunegaranti på 45,0 mio. kr.

### Sagsfremstilling

I forbindelse med en planlagt udvidelse af det eksisterende forsyningsområde, er der hensigten i de kommende år, at kunne forsyne de omkringliggende bysamfund med fjernvarme. Det er derfor nødvendigt først at etablere et produktionsapparet med tilstrækkelig kapacitet samt dertilhørende transmissionledninger og lokale ledningsnet.

[adresse] ApS anmoder derfor om en kommunegaranti på samlet 45,0 mio. kr, som skal bruges til følgende projekter.

* Opførelse af 17.600 m3 akkumuleringstank på [adresse], 7323 Give, inkl. rådgivning, tilladelser og forundersøgelser: 18,6 mio. kr.
* Opførelse af administrationsbygning på [adresse], 7323 Give: 8,7 mio. kr. Se vedhæftede bilag.
* Opførelse af teknikbygning på [adresse], 7323 Give: 11,8 mio. kr.
* Tekniske installationer, pumper og nødforsyning på hhv. [adresse] og Energivej 3, 7323 Give: 6,1 mio. kr.

Etableringen af akkumuleringstank er godkendt i Klima-, Natur- og Miljøudvalget den 28. marts 2022. Projektet er godkendt med hjemmel i Varmeforsyningsloven §4 stk. 1, hvor der er foretaget en energimæssig, samfundsmæssig og miljømæssig vurdering af projektet forud for godkendelse.

Økonomi og Controlling bemærker, at den nævnte garanti ikke vil fragå kommunens lånemuligheder, idet de nævnte udgifter ikke erstatter en kommunal anlægsopgave jvf. Lånebekendtgørelsen §3 stk. 5.

Endvidere bemærkes, at kommunen ifølge lovgivningen skal opkræve et vederlag på markedsmæssige vilkår i forbindelse med udstedelse af kommunegarantier for lån til forsyningsvirksomheder. Det er KL's vurdering, at når der ikke kan fastsættes en fast branchetakst for garantier på varmeforsyningsområdet, så kræves der, at der foretages en individuel vurdering af selskaberne ved hver enkelt garantistillelse.

Ved anvendelse af en beregningsmodel for opkrævning af garantiprovision, hvor der er foretaget en kreditvurdering af Give Energianlæg ApS, vurderes det på baggrund heraf, at Give Energianlæg ApS betaler en årlig garantiprovision på 0,55% af den enhver tid værende restgæld.

### Sagens videre forløb

Skal behandles i Byrådet.

### Historik

Kommunaldirektøren indstiller, 5. december 2022, pkt. 244:

at der gives tilsagn om en kommunegaranti på 45,0 mio. kr. og

at der opkræves en årlig garantiprovision på 0,55% af den til enhver tid værende restgæld

Beslutning fra Økonomiudvalget, 5. december 2022, pkt. 244:

Anbefales.

### Beslutning

Godkendt.

Fraværende: Bjarne Schultz. I stedet mødte Øivind Søndergaard